Samherji biðst afsökunar á framferði fyrirtækisins í Namibíu en neitar að lög hafi verið brotin, nema af hálfu fyrrverandi framkvæmdastjóra.
Samherji birti í morgun auglýsingu í Fréttablaðinu og Morgunblaðinu undir fyrirsögninni: Við gerðum mistök og biðjumst afsökunar. Þar segir að ámælisverðir viðskiptahættir hafi fengið að viðgangast í starfsemi fyrirtækisins í Namibíu, veikleikar hafi verið í stjórnskipulagi og ekki brugðist við eins og hefði átt að gera. Þetta sé harmað og einlægrar afsökunar beðist og það geri Þorsteinn Már Baldvinsson forstjóri fyrirtækisins einnig, en hann skrifar undir auglýsinguna. Samherji birtir á heimasíðu sinni yfirlýsingu þar sem fyrirtækið segist gera grein fyrir nokkrum helstu niðurstöðum rannsóknar norsku lögmannsstofunnar Wikborg Rein á starfsemi fyrirtækisins í Namibíu. Í yfirlýsingu Samherja segir meðal annars að rannsókn Wikborg Rein hafi leitt íljós að ákveðin atriði í rekstri félaga tengdum Samherja í Namibíu hafi vakið upp spurningar um vandaða viðskiptahætti. Að mati Samherja virðist sem ekki hafi verið vandað nægilega vel til verka. Samherji hafi notið ráðgjafar heimamanna í Namibíu, með pólitísk tengsl, á grundvelli ráðgjafarsamnings um aðgengi að aflaheimildum og segir í yfirlýsingunni að Wikborg Rein telji að ráðning þessara ráðgjafa, og láta aðkomu háttsettra aðila í stjórnkerfi Namibíu að ráðgjöfinni óátalda, hafi vakið upp spurningar um vandaða viðskiptahætti. Þrátt fyrir að rannsókn sýni að raunveruleg ráðgjöf hafi verið veitt hafi þeim verið greitt án greinargóðra skýringa og fylgiskjala. Samherji hafnar ásökunum um mútugreiðslur, en tekur undir að haga hefði mátt greiðslunum öðruvísi. Samherji segir það vera niðurstöðu skýrslunnar að Jóhannes Stefánsson fyrrverandi framkvæmdastjóri félaga Samherja í Namibíu hafi tekið verulegar fjárhæðir af reikningum félaganna án skýringa og margt bendi til að peningarnir hafi verið notaðir með óréttmætum hætti. Samherji segir einnig í yfirlýsingu sinni að mistök hafi verið gerð í rekstri fyrirtækisins í Færeyjum sem tengdust alþjóðlegri skipaskrá og biðst velvirðingar á þeim. Í lok yfirlýsingarinnar segir Þorsteinn Már að engin refsiverð brot hafi verið framin í Namibíu af hálfu fyrirtækja Samherja ef undan sé skilin háttsemi fyrrverandi framkvæmdastjóra. Hann sem forstjóri beri engu að síður ábyrgð. Fréttastofan óskaði eftir viðtali við Þorstein Má, en því var hafnað og vísað í fyrrgreinda yfirlýsingu. Einnig var óskað eftir aðgangi að skýrslu Wikborg Rein og segir í skriflegu svar frá Samherja að skoðað verði hvort frekari upplýsingar verði veittar, meta þurfi hvort birting kunni að hafa áhrif á rannsóknir í öðrum ríkjum og rétt þeirra sem koma við sögu í skýrslunni. Samkvæmt upplýsingum frá embætti héraðssaksóknara hefur embættið ekki fengið skýrslu Wikborg Rein en fyrirhugað sé að funda með lögmönnum stofunnar þegar aðstæður leyfa.
Þorsteinn Már Baldvinsson forstjóri Samherja biðst afsökunar á þeim vinnubrögðum sem voru viðhöfð í Namibíu, en fullyrðir að engin refsiverð brot hafi verið framin af hálfu fyrirtækja Samherja, ef undan er skilinn háttsemi fyrrverandi framkvæmdastjóri þar.